EUROOPA KOMISJON Brüssel,7.7.2017 COM(2017) 372 final KOMISJONI ARUANNE NÕUKOGULE JA EUROOPA PARLAMENDILE Üheteistkümnes aastaaruanne (2016) ühenduse abi kasutamise kohta nõukogu 27. veebruari 2006. aasta määruse (EÜ) nr 389/2006 (millega luuakse rahalise toetuse programm Küprose türgi kogukonna majandusarengu soodustamiseks) alusel



KOMISJONI ARUANNE NÕUKOGULE JA EUROOPA PARLAMENDILE Üheteistkümnes aastaaruanne (2016) ühenduse abi kasutamise kohta nõukogu 27. veebruari 2006. aasta määruse (EÜ) nr 389/2006 (millega luuakse rahalise toetuse programm Küprose türgi kogukonna majandusarengu soodustamiseks) alusel 1.Sissejuhatus Nõukogu määrus (EÜ) nr 389/2006 (edaspidi „abimäärus“) on Küprose türgi kogukonna abistamise aluseks ja selle kohaselt tuleb igal aastal nõukogule ja Euroopa Parlamendile aru anda. Käesolev aruanne käsitleb 2016. aastat. 2.Abi kavandamine 2006. aastast kuni 2016. aasta lõpuni kavandati abimääruse raames tehtavateks toiminguteks 450,2 miljonit eurot. 2016. aasta detsembris oli 2016. aasta programmi jaoks võetud eelarvekohustus 33 408 392 eurot. Mitmeaastases finantsraamistikus aastateks 2014–2020 on kehtestatud programmi mitmeaastane perspektiiv, milles on ette nähtud stabiilne iga-aastane rahastamine. Abiprogramm on oma olemuselt siiski ajutine ning selle eesmärk on hõlbustada Küprose taasühendamist. Nii abimäärus kui ka nõukogu määrus nr 1311/2013, millega määratakse kindlaks mitmeaastane finantsraamistik, võimaldavad seda muuta, kui taasühendamine saavutatakse. 3.Rakendusmehhanismid Kõnealust programmi rakendatakse Küprose Vabariigi valitsuse tegeliku kontrolli alt välja jäävatel Küprose Vabariigi aladel, kus acquis’ kohaldamine on ajutiselt peatatud vastavalt ühinemislepingu protokollile nr 10. Abi antakse peamiselt Euroopa Komisjoni poolse otsese eelarve täitmise kaudu, kuid mõningaid projekte hallatakse kaudselt ÜRO arenguprogrammi (UNDP), Euroopa Rekonstruktsiooni- ja Arengupanga ning Briti Nõukogu kaudu. Komisjon tegutseb ainulaadsetes poliitilistes, õiguslikes ja diplomaatilistes tingimustes. Selleks et rakendada programmi usaldusväärse finantsjuhtimise põhimõtteid järgides, on vaja erikorda. Tavaolukorras nähakse ELi rahastatavate abiprogrammide puhul arenguabi õigusraamistik ette abi saava riigi valitsusega sõlmitud lepingutega. Küprose türgi kogukonnale abi andmiseks ei saa selliseid lepinguid sõlmida. Olemusliku riski haldamine ja leevendamine on osa komisjoni tööst ning võetud meetmete hulka kuuluvad intensiivne järelevalve ja toetus abisaajatele, maksetingimuste läbivaatamine ja ettevaatlik suhtumine pangatagatiste kasutamisse. Abi hõlmab märkimisväärses ulatuses toetustena antavat abi, mille haldamine on ressursimahukas. Sellises keskkonnas eduka ja jätkusuutliku rakendamise tagamiseks peab Küprose türgi kogukond olema täielikult kaasatud kokkuleppele järgneva acquis’ lõpliku kasutuselevõtu ettevalmistamisse. Abiprogrammi meeskond kasutab Nikosia põhjaosas asuvat ELi programmi tugibürood (EUPSO). Komisjoni esindus Küprosel korraldab ka kohtumisi, seminare ja pressikonverentse ning suhtleb Küprose avalikkusega tervel saarel, sealhulgas ka abiprogrammi teemadel, ning samuti abiprogrammi alusel rahastatud ELi infopunkti kaudu. 4.Programmi rakendamine aruandeperioodil 4.1.Üldine ülevaade Komisjon jätkab abimääruse rakendamist eesmärgiga toetada taasühendamist. Komisjon on valmis kohandama programmi mis tahes konflikti lahendamiseks peetavatel kõnelustel sõlmitud kokkulepete alusel ning võttis meetmeid usaldust suurendava meetmena välja pakutud eraldusjoone kahe uue ületuskoha avamise rahastamiseks. 2016. aasta tegevused hõlmasid mitme ennast tõestanud ja eduka projekti, näiteks ELi stipendiumide ning teadmata kadunud isikute otsimisega tegeleva komitee ja kultuuripärandi tehnilise komitee toetamiseks usaldust suurendavate meetmete jätkamist. Konflikti lahendamise ettevalmistamiseks olulistele majandussektoritele antavat abi suurendati erasektori ning maa- ja inimressursside arenguprojektide kaudu. Endiselt on toetusesaajate suutlikkuses acquis’d tõhusalt rakendada märkimisväärseid lünki ning tõhusaks rakendamiseks on vajalik ulatuslik kohandamine. Siiski mõistab Küprose türgi kogukond väljakutset varasemast paremini. Toetustena antav abi on jätkuvalt programmi oluline osa. Komisjon jätkas allhanketeenuste kasutamist, et tagada toetuste õigeaegne ja tõhus jõudmine abisaajateni. Alates 2008. aastast on tehnilise abi teenuslepingu kaudu asutatud projektijuhtimisüksus osutanud teenuseid toetuskavade rakendamise toetamiseks. Projektijuhtimisüksus annab jätkuvalt komisjonile väärtuslikku abi, mis väljendub toetuskavadega seotud tegevuse juhtimise, rakendamise ja seire suuremas tõhususes ja usaldatavuses.

Jätkuvalt on probleeme Famagusta reoveevõrgu ehitamisega, mille komisjon lõpetas 2013. aasta detsembris. Vaidlus endise töövõtjaga ei ole veel lahendatud. Kuid 2016. aastal tegi komisjoni tellitud projekteerimisfirma põhjaliku uuringu vajalike parandustööde ja nende kulude ning asjaomaste hankedokumentide kohta. Uuring on lõpetamisjärgus. Aasta lõpus oli programmi raames jõus 252 lepingut. Mis puudutab komisjoni haldust, siis endise Küprose türgi kogukonna töögrupi ülesanded ja vahendid viidi 2016. aastal üle peasekretariaadi struktuurireformi tugiteenistuse (SRSSi) haldusesse. SRSSi ülesanne on koostöö koordineerimine kõigi asjaomaste komisjoni teenistustega, kes toetavad ÜRO egiidi all Küprose probleemi lahendamist. SRSS lõi koos president Junckeri isikliku esindaja meeskonnaga uue üksuse „Küprose küsimuse lahendamise toetamine“. See üleviimine ei muutnud komisjonile abimääruse alusel antud volitust. 4.2.Edusammud eesmärkide kaupa Abiprogrammi üldine eesmärk on aidata kaasa Küprose taasühendamisele, soodustades Küprose türgi kogukonna majandusarengut, pöörates erilist tähelepanu saare majanduslikule integratsioonile, tihedamate sidemete loomisele nii kahe kogukonna vahel kui ka Euroopa Liiduga ning acquis' ülevõtmiseks valmistumisele. 2016. aastal võeti abimääruse eesmärkide saavutamiseks alljärgnevaid meetmeid. 4.2.1.Eesmärk nr 1: taristu arendamine ja ümberkorraldamine Juba esialgu vastu võetud järgmise põlvkonna andmesideteenuste (interneti) telekommunikatsiooniseadmete osa toimis suuremate tõrgeteta. Siiski ei ole häälkõne teenuste osutamiseks nõutav arvete esitamise moodul veel valmis. Tarnijaga peeti arutelusid selle üle, kuidas ja millal võiks toimuda viimased katsetused, et 2017. aastal saaks väljastada täieliku esialgse vastuvõtutõendi. Jätkati liiklusohutusega seotud tehnilise abi andmist, et toetada abisaajat reformide elluviimisel selles sektoris. Pärast olukorra põhjalikku hindamist keskenduti sõidukite registreerimisprotsessi muutmisele, mis on esimeseks sammuks rahvusvaheliste standarditega kooskõlas oleva sõidukite kontrollsüsteemi loomiseks. Kahe kogukonna Nikosia reoveepuhasti Mia Milias/Haspolatis on tootnud puhast heitvett alates 2012. aastast, aga endiselt ootavad elluviimist mitmed sellega seotud projektid. Kogu Nikosiat teenindava uue tunnelkollektori projekteerimine ja ühendamine kahe kogukonna reoveepuhastiga edenes hästi ning alustati reoveepuhasti ehitustööde hankemenetluse ettevalmistamisega. Kaks kogukonda jõudsid kokkuleppele reoveepuhastiga puhastatud heitvee jagamises ning pooleli on kuni puhvertsoonini ulatuva jaotusvõrgu teostatavusuuring ja projekteerimine, nagu ka reoveepuhasti toodetud stabiliseeritud reoveesetete põllumajandusliku kasutamise edendamise toetamine. 2016. aastal tegi üks insenerifirma uuringu, et määrata kindlaks Famagusta kanalisatsioonivõrgu vajalikud parandustööd ja nende maksumus. Uuring on lõpetamisjärgus. Abi tahkete jäätmete käitlemise sektoris jätkus erinevate meetmete abil. Uue ohtlike meditsiiniliste jäätmete steriliseerimise sõlme paigaldamine viibis, kuna abisaaja ruumid ei olnud uute seadmete vastuvõtmiseks veel valmis. See olukord lõpuks lahenes ja aasta lõpus jätkus projekti rakendamine. Samuti valmistati ette hankedokumendid Koutsoventsise / Güngöri prügila laiendamiseks, sealhulgas koostati nõrgvee töötlemise seadme kirjeldused. Kohalike kogukondade jäätmete keskprügilasse transportimiseks toodi olemasoleva masinapargi täiendamiseks neli jäätmeveoautot. Siiski on nii prügiveoautodesse kui ka muudesse jäätmekäitlustaristutesse (vahehoidlad, ebaseaduslike prügilate sulgemine) lisainvesteeringute saamiseks abisaajal vaja teha täiendavaid ettevalmistusi . Valmistati ette inimtervisele kõige ohtlikumate loomsete kõrvalsaaduste kogumise, äraveo ja keskkäitlussüsteemi korraldamise projekt, ning korraldati hankemenetlus. Tahkete jäätmete käitlemisega tegeleti ka kodanikuühiskonda ja kohalikke kogukondi toetavate toetuskavade raames. Abisaaja teatas komisjonile, et ta soovib üle võtta teabe- ja juhtimiskeskuste ehitamise lõpuleviimise neljal võimalikul Natura 2000 võrgustiku alal, kasutades selleks oma eelarvet. Need pooleliolevad hooned olid 2011. aastal lõppenud lepingu ese, ning ehitus pidi lõpule viidama ÜRO arenguprogrammiga 2014. aastal allkirjastatud delegeerimislepingu alusel. 4.2.2.Eesmärk nr 2: sotsiaalse ja majandusliku arengu edendamine Jätkati novembris 2015 algatatud erasektori tehnilise abi projekti. Projekti eesmärk on edendada erasektori majanduskasvu ja töökohtade loomist. See pakub tehnilist abi kohalikele asutustele acquis’ kohaldamise ettevalmistamisel erasektori arendamisega seotud valdkondades. Toetust antakse analüütiliste uuringute ja strateegiate koostamise vormis, sealhulgas näiteks väikeste ja keskmise suurusega ettevõtete strateegia ja tegevuskava vormistamisega. Samuti aidatakse seeläbi mikro- ja väikeettevõtetel valmistuda acquis’ks, toetades ettevõtlust toetavaid organisatsioone, mis suurendavad nende ettevõtete organisatsioonilist ja teenuste osutamise suutlikkust. Septembris 2016 allkirjastati ühekordne leping väliseksperdiga, et hinnata innovatsioonistrateegia elujõulisust kooskõlas programmiga „Horisont 2020“ ja aruka majanduskasvu põhimõttega, ning uurida võimalikke lõimumisviise valitsuse kontrolli all olevatel aladel. Lisaks allkirjastati veebruaris 2016 Euroopa Rekonstruktsiooni- ja Arengupangaga delegeerimisleping, et anda Küprose türgi ettevõtetele juurdepääs krediidivahenditele ning toetada kohalike ärikonsultantidele suutlikkuse suurendamist. Ettevõtteid toetatakse samuti otseselt toetuste kaudu. 24 projekti, mida rahastati toetuskava VKEde areng: toodete ja teenuste ajakohastamine raames, olid 2016. aasta lõpus veel pooleli. Maaelu arengu valdkonnas alustati tehnilise abi andmist põllumajandusettevõtete nõuandeteenuste suutlikkuse tõhustamiseks, sealhulgas strateegia ettevalmistamiseks. Lisaks lõpetati 2016. aastal edukalt veel 13 toetuslepingut kolmanda maaelu arengu toetuskava raames 2013. aastal sõlmitud 39 toetuslepingust. 2016. aastal jätkati alates 2015. aasta keskpaigast alustatud tehnilise abi andmisega, et suurendada veterinaarteenistuste suutlikkust loomatervise standarditele ja teistele sanitaarnõuetele vastavuse tagamiseks ja järelevalveks loomahaiguste tõrje ning tulevikus loomsete saadustega kaubanduse eesmärgil. See on jätkuvalt eriti keeruline ülesanne. Algatati metroloogiaprojekt, et Küprose türgi kogukonnas arendada sellisel tasemel analüütilised talitused, et neid saab usaldada toiduainete ja toodete analüüsimise toetamisel viisil, mis on kooskõlas ELi acquis’nõuetega olulistes valdkondades. Neljas konkursikutse kogukonna arendamiseks avaldati 8. aprillil 2016, eraldatud eelarve oli 4,85 miljonit eurot. Uus toetuskava annab kohalikele kogukondadele võimaluse esitada ettepanekuid teenuste tõhususe ja kvaliteedi parandamiseks. Peamised prioriteedid on jäätmekäitlusteenused, puhastus- ja keskkonnateenused, eakatele, naistele, lastele ja noortele suunatud sotsiaalteenused, hulkuvate loomade küsimus, haldusteenused, kahjuritõrjeteenused ning juhtimisstruktuuride tugevdamine ja suutlikkuse suurendamine. Saadud ettepanekute hindamine on käimas.

Haridussektoris anti 2016. aastal 15 toetust 1,5 miljoni euro suuruse eelarvega haridusalase uuendustegevuse ja muutuse VI kava raames. Toetuste eesmärgid hõlmasid õpetamis- ja õppimisvõime suurendamist, Küprose Kreeka koolide ühisprojekte, ning ettevõtluse ja elukestva õppe jätkusuutlikkuse edendamist. 15 projektist 9 on rakendatud koolides ja 6 elukestva õppe organisatsioonides. Uus, 1,5 miljoni euro suuruse eelarvega haridusalase uuendustegevuse ja muutuse VII abikava algatati 2016. aasta esimesel poolel ning see hõlmab samu eesmärke nagu eelmiseski konkursikutses. Ettepanekute hindamine on samuti käimas. 2016. aastal keskenduti teise kutsehariduse, koolituse ja tööturu (VETLAM II) tehnilise abi projektis eelkõige kvalifikatsiooniraamistiku läbivaatamisele ja ajakohastamisele ning tööturuasutuste suutlikkuse suurendamisele. Projekti lõpp on kavandatud 2018. aasta novembrisse. Varasema analüüsitöö tulemustele tuginedes sai Maailmapanga poolt rahastatud majandusjärelevalve programmi teises etapis teha täiendavaid süvaanalüüse ja anda tehnilist abi olulistes valdkondades. Programmis keskenduti eelarve analüüsile, rahaliselt jätkusuutlikele avaliku halduse asutustele, taasühinemise majanduslikele ja kaubanduslikele mõjudele, erasektori arendamisele, sotsiaalsele kaasatusele ning makromajanduslikule järelevalvele. Selle programmi lõpetamine on plaanitud 2017. aasta teiseks pooleks. 4.2.3.Eesmärk nr 3: leppimisele kaasaaitamine, usaldust suurendavad meetmed ja kodanikuühiskonna toetamine Teadmata kadunud isikute otsimisega tegelev komitee, mida toetatakse abiprogrammiga ÜRO Arenguprogrammi kaudse juhtimiskorralduse kaudu, jätkas oma kohapealset ja laboritööd. 2016. aasta lõpuks kokku 2 001 teadmata kadunud isikust kaevas teadmata kadunud isikute otsimisega tegelev komitee matmispaigast välja 1 192 inimese säilmed, millest 740 tuvastati geneetiliselt. Pärast seda, kui 2015. aastal DNA-testidega seotud protseduuride auditi tõttu tuvastamiskiirus langes, tõusis tuvastamiste määr 2016. aastal sama kõrgeks nagu 2013. ja 2014. aastal. Uurijatele avati täiendavad ametikohad ning juulis loodi arhiiviprojekt. 2016. aasta veebruaris tegid usujuhid Küprose elanikele ühise üleskutse, et julgustada tunnistajaid teavet andma. Teadmata kadunud isikute otsimisega tegeleva komitee teadlaste töö kohta avaldati raamat kolmes keeles. Raamatut esitleti Küprosel ja üritustel ÜRO peakorteris New Yorgis, Rahvusvahelise Punase Risti Komitee kohtumisel Genfis ning Euroopa Parlamendis Brüsselis, kus presidendid Schulz ja Juncker väljendasid veelkord oma täielikku toetust kõnealusele projektile, mis on äärmiselt oluline Küprose lepitamise jaoks. Detsembris 2016 suurendati ÜRO Arenguprogrammi delegeerimislepingut 2,6 miljoni euro võrra, et ka 2017. aastal rahastada teadmata kadunud isikute otsimisega tegeleva komitee tegevust. Teadmata kadunud isikutega tegeleva komitee tegevusele ELi täiendava abi andmisel lähtutakse komitee ajakohastatud strateegiast aastateks 2018–2020. Kokkuvõttes panustas EL ajavahemikus 2006–2016 teadmata kadunud isikute otsimisega tegeleva komitee tegevusse rohkem kui 80 % kogu rahastamisest rahvusvaheliste annetajate poolt. Kultuuripärandi kaitse kahe kogukonna kultuuripärandi tehnilise komitee kaudu jäi abiprogrammi leppimise ja usalduse suurendamise meetmete oluliseks osaks. Programmi ühed peamised vahe-eesmärgid 2016. aastal olid Famagustas asuvate Martinengo bastioni ning Arsenali ja Othello torni vahelise müüri konserveerimise töödega alustamine. Samuti alustati 2016. aastal Agia Marina (Gurpinari) maroniitide kiriku konserveerimistöödega, mis asub sõjalisel objektil ja mis tehti lõpuks ligipääsetavaks 2016. aastal. 2016. aastal lõpetati Myrtou/Çamlıbel külas asuva Agios Panteleimonase kloostri konserveerimise esimese etapiga. Detsembris 2016 allkirjastati ÜRO Arenguprogrammiga kultuuripärandi kaitse programmi viienda etapi delegeerimisleping. Ka tulevikus pööratakse erilist tähelepanu sellele, et abi saanud kogukonnad säilitavad ja hooldavad restaureeritud objekte. Küprose kahe kogukonna juhtide algatatud uutele usaldust suurendavatele meetmetele reageeris komisjon 2015. aastal kiiresti, eraldades vajalikud vahendid kahe uue ületuspunkti avamiseks Deryneias ja Lefka-Aplikis. ÜRO arenguprogrammiga allkirjastati 2016. aasta alguses delegeerimisleping eraldusjoonest põhja pool toimuvate tööde kohta, mis viiakse eeldatavasti lõpule 2017. aasta esimesel poolel. 2016. aastal jätkus kodanikuühiskonna toetamine. 2016. aastal jätkati tehnilise abiga (projekt „Civic Space“), et parandada kodanikuühiskonna organisatsioonide suutlikkust ning stimuleerida võrgustamist ja ühistegevust Küprose kreeka ja teiste ELi kodanikuühiskonna organisatsioonidega. Kõigepealt keskenduti soodsa keskkonna loomisele kodanikuühiskonna arenguks ja kodanikuaktiivsuse algatuste edendamiseks „Grow Civic“ mehhanismi kaudu. Lisaks sellele kehtisid 2016. aastal ka kaheksateist "Civil Society in Action IV and V“ toetuskava raames antud toetust. Nendega rahastati keskkonna, inimõiguste, kunsti ja spordi valdkondades mitmesuguseid meetmeid kodanikuosaluse ning kogukondadevahelise koostöö edendamiseks. Kodanikuühiskonna foorum, mille puhul on tegemist platvormiga, kus kodanikuühiskonna organisatsioonid saavad väljendada oma ootusi ja prioriteete, kohtus iga kolme kuu tagant. Foorum tegutses kodanikuühiskonna organisatsioonide toetamise katalüsaatorina ja edendas kodanikuaktiivsust. Ühe kuu jooksul alates oktoobri keskpaigast kuni septembri keskpaigani toimus esmakordselt kodanikuühiskonna organisatsioonide tegevust tutvustav üritus „Avatud uste festival“, mille eesmärk oli teavitada üldsust varasemast ja praegusest tegevusest ja edendada vabatahtlikku tööd igas vanuses inimeste hulgas. Festivali jooksul avasid enam kui 40 ühingut, sihtasutust, platvormi, algatust ja aktivisti oma uksed ning korraldasid üle 80 ürituse, sealhulgas avatud uste päevi ja muid kogukonnale suunatud tegevusi. 4.2.4.Eesmärk nr 4: Küprose türgi kogukonna ELile lähendamine Õppeaastateks 2014–2016 anti ELi stipendiumide haldamine üle Briti Nõukogule. Seda korraldust pikendati täiendava kolme aasta võrra Briti Nõukoguga 2016. aasta detsembris allkirjastatud delegeerimislepingu alusel, mis hõlmab õppeaastaid 2017–2020. 2016. aasta projektikonkursi 1,92 miljonist euro suurusest summast sai 2016/2017 õppeaastaks rahastada 151 stipendiumit. Nende stipendiumitega toetati noori üliõpilasi esimese aasta jooksul diplomieelses õppes, kõrghariduse teise astme üliõpilasi magistri- ja doktoriõppes, teadustöötajaid ja spetsialiste oma oskuste ja teadmiste täiendamisel mitmes ELi liikmesriigis. Alates 2007. aastast on stipendiumiprogramm taganud juurdepääsu stipendiumidele enam kui 1000-le Küprose türgi tudengile ja spetsialistile. Selle programmi järjepidevust peetakse ülioluliseks. Stipendiumiprogrammi haldamise tegevuse raames korraldab Briti Nõukogu nn Euroopas õppimise päevi, mille raames tutvustatakse õppuritele õppimisvõimalusi ELis. Samuti jätkas Briti Nõukogu vilistlaste võrgustiku loomist ja jälgib programmi mõju keskpikas ajavahemikus, näiteks õppurite Küprosele tagasipöördumise määra ja töökoha leidmise edukust. Küprose türgi kogukonnas on suur nõudlus ELiga seotud teabe saamiseks. ELi infopunkt, mida hallatakse koos Euroopa Komisjoni esindusega Küprosel, alustas tegevust 2015. aasta alguses ning selle eelarve oli 30-kuuliseks perioodiks kokku 1 545 000 eurot. Selle abil muutusid EL, ELi poliitika ja ELi rahastatud abiprogramm palju praemini nähtavaks. Seni on ELi infopunkt korraldanud mitmeid paneelarutelusid ja üritusi mitmesugustel teemadel, sealhulgas keskkonna (vee, energeetika, jäätmekäitluse, sealhulgas ringlussevõtu ja bioloogilise mitmekesisuse), mahepõllumajanduse, töötervishoiu ja -ohutuse, toiduohutuse, loomade heaolu ja loomatervise valdkonnas. Samuti käsitleti selliseid teemasid nagu inimõigused, puuetega inimeste õigused, laste õigused, sooline võrdõiguslikkus, homo-, bi- ja transseksuaalide õigused, ning tarbijaõigused. 2016. aastal korraldas ELi infopunkt 47 üritust (neist 35 Nikosias), sealhulgas Euroopa päeva, Euroopa nädala rassismi vastu, Euroopa noortenädala ja rahvusvahelise noortepäeva, Euroopa teadlaste öö, ELi inimkaubandusevastase võitluse päeva, mobiilsusnädala ja liiklusohutuse õpikoja, Euroopa spordinädala, ning Euroopa VKEde nädala. Neil üritustel osales üle 4 382 inimese, mis näitab kogukonna huvi suurenemist (2015. aasta üritustel 2 383 osalejat). 2016. aastal üllitati 5 139 teabetoodet ja 12 uudiskirja (kokku alates infopunkti avamisest vastavalt 11 429 ja 20). Kohalikus meedias ilmus 2016. aastal 564 uudisteartiklit ja 32 telereklaami (alates projekti algusest vastavalt 923 ja 82). Ka Facebooki lehe „Abbilgi“ külastatavus kinnitab tegevuste populaarsust (2016. aastal 3 896 uut „meeldimist“, alates avamisest kokku 8 471). ELi infopunkt toetas ka teabe levitamist kõikide konkursikutsete ja muude abiprogrammi kaudu rahastatud projektide ja ürituste kohta, kasutades selleks Facebooki postitusi/meeldetuletusi ja plakateid, ning korraldades ürituste ja projektide avaüritusi oma avalikus ruumis. Sellega loodi strateegilisi partnerlusi teiste ELi rahastatavate projektide ja tehnilise abi projektidega, nagu kodanikuühiskonna arengu projekt („Civic Space“), erasektori arenguprojekt, loomahaiguste likvideerimise projekt, jäätmehoolduse projekt, ning asjaomaste osakondade ja kodanikuühiskonna organisatsioonidega Küprose türgi kogukonnas. 4.2.5.Eesmärgid nr 5 ja 6: Küprose türgi kogukonna ettevalmistamine acquis’ ülevõtmiseks ja rakendamiseks Komisjoni tehnilise abi ja teabevahetuse büroo (TAIEX) vahendit kasutatakse, et rakendada abimääruse 5. ja 6. eesmärki, ning see aitab seega valmistada Küprose türgi kogukonda ette acquis’ rakendamiseks, kui lõpetatakse selle kohaldamise peatamine, s.t niipea kui jõustub Küprose probleemi terviklik lahendus. Abi jätkus 2016. aastal acquis’ samas 16 peamises valdkonnas või sektoris nagu eelmistel aastatel. Kokku korraldati 2016. aastal 220 üritust. TAIEXi tegevus hõlmas eksperdimissioone, koolituskursuseid, õpikodasid ja õppekülastusi. Küprose türgi kogukonna sihtrühmad näitasid üles märkimisväärselt suuremat teadlikkust acquis’ nõuetest TAIEXi aktiivsetes sektorites. Jätkati üle eraldusjoone toimuva kaubanduse (määrus (EÜ) nr 866/2004) toetamist. Sõltumatud eksperdid on 2016. aastal osalenud kartulite ja tsitrustoodete korrapäraste fütosanitaarkontrollide tegemises, võtnud analüüsimiseks meeproove ja koostanud ajakohastatud loetelu laevadest, mille saagiga võib kaubelda üle eraldusjoone. 4.3.Rahastamine (lepingute sõlmimine ja väljamaksete tegemine)